google/wiki40b huggingface dataset:
कुलथी

कुलथी परिचय

हिंदी में कुलथी, कुलथ, खरथी, गराहट | संस्कृत में कुलत्थिका, कुलत्थ | गुजराती में कुलथी | मराठी में हुलगा, कुलिथ तथा अंग्रेजी में हार्स ग्राम इत्यादि नामों से जाना जाता है। 
कुलथी कषायरशयुक्त, विपाक में कटुरसयुक्त, पित्त एवं रक्त विकार नाशक, उष्णवीर्य, पसीने को रोकने वाली, सारक एवं- श्वास, कास, कफ, वायु, हिचकी, पथरी, शुक्र, दाह, पीनस, मेद, ज्वर तथा कृमि को दूर करने वाली है। 
इसका क्षुप झाड़ीदार, पतला, धूसर, ३० से ४५ से. मी. ऊँचा एवं मूल से अनेक शाखाओं से युक्त होता है। इसके पत्ते बिल्व की तरह त्रिपत्रक एवं लम्बे वृन्तयुक्त पीताभ हरे होते हैं। इसके बीज देखने में उड़द के समान, हल्के लाल, काले चितकबरे, चिपटे एवं चमकीले होते हैं।

रसायनिक संगठन

बीजों में प्रोटीन २२, स्नेह ०.५, खनिज ३.१, रेशा ५.३, कार्बोहाइड्रेट ५७.३, खटिक ०.२८, फास्फोरस ०.३९%, लोह ७.६ मि.ग्रा एवं विटामिन 'ए' ११९ एकक प्रति १०० ग्राम में पाया जाता है। इसमें यूरिएस (Urease) काफी होता है।

गुण और प्रयोग

यह उष्ण, मूत्रल, वात-कफनाशक, मेदहर एवं अश्मरीघ्न है। इसका क्वाथ अश्मरी, श्वास, कास एवं श्वेत प्रदर में दिया जाता है। 
मात्रा ३ से ६ ग्राम।

एक सरल प्रयोग

किसी कांच के गिलास में 250 ग्राम पानी में 20 ग्राम कुल्थी डाल कर ढक कर रात भर भीगने दें। प्रात: इस पानी को अच्छी तरह मिला कर खाली पेट पी लें। फिर उतना ही नया पानी उसी कुल्थी के गिलास में और डाल दें, जिसे दोपहर में पी लें। दोपहर में कुल्थी का पानी पीने के बाद पुन: उतना ही नया पानी शाम को पीने के लिए डाल दें।इस प्रकार रात में भिगोई गई कुल्थी का पानी अगले दिन तीन बार सुबह, दोपहर, शाम पीने के बाद उन कुल्थी के दानों को फेंक दें और अगले दिन यही प्रक्रिया अपनाएं। महीने भर इस तरह पानी पीने से गुर्दे और मूत्राशय की पथरी धीरे-धीरे गल कर निकल जाती है।
एक सरल व्यायाम 
एक लकड़ी के तख्त पर चढ़ जाएं, फिर जमीन पर कूदें। चढें और कूदें। यह क्रिया ८-१० बार करें। इस क्रिया के करने से पथरी नीचे खिसकेगी और पेशाब के रास्ते बाहर निकल जाएगी। 
नोट: शारीरिक रूप से कमजोर व्यक्तियों को यह क्रिया नहीं करनी चाहिए। कोई प्रयोग करते समय आयुर्वेद या प्राकृतिक चिकित्सक की सलाह अवश्य ली जानी चाहिए।

प्रभाव

o कुलथी के सेवन से पथरी टूट कर या धुल कर छोटी होती है, जिससे पथरी सरलता से मूत्राशय में जाकर पेशाब के रास्‍ते से बाहर आ जाती है। मत्रल गुण होने के कारण इसके सेवन से पेशाब की मात्रा और गति बढ़ जाती है, जिससे रुके हुए पथरी कण पर दबाव ज्‍यादा पड़ने के कारण वह नीचे की ओर खिसक कर बाहर हो जाती है। 
o यह शरीर में विटामिन ए की पूर्ति कर पथरी को रोकने में मददगार है।
औषधीय रसायन

औषधीय रसायन (Medicinal chemistry एवं pharmaceutical chemistry) औषधीय कारकों (pharmaceutical agents) या जैव-सक्रिय अणुओं (bio-active molecules / दवाओं) के डिजाइन और रासायनिक संश्लेषण से सम्बद्ध रसायन विज्ञान है। यह रसायन विज्ञान, भेषजगुण विज्ञान तथा अनेकों अन्य जीववैज्ञानिक विशेषज्ञताओं की सम्मिलित विधा है।
म्यागलुंग

म्यालुंग नेपाल में स्थित कोशी प्रान्त का एक प्रमुख शहर है।
नारायण पण्डित (गणितज्ञ)

नारायण पण्डित (१३४०–१४००) भारत के एक प्रमुख गणितज्ञ थे। उन्होंने १३५६ में गणितीय संक्रियाओं के बारे में गणित कौमुदी नामक पुस्तक लिखी। इसके फलस्वरुप क्रमचय-संचय (en:combinatorics) में कई विकास हुये। कुछ लोग नारायन पण्डित को केरलीय गणित सम्प्रदाय से सम्बद्ध मानते हैं किन्तु प्रसिद्ध भारतीय गणितज्ञ चन्द्रकान्त राजू उन्हें बनारस-निवासी मानते हैं।
नारायण पण्डित की दो मुख्य कृतियाँ है- पहली 'गणित कौमुदी' नामक अंकगणितीय प्रबन्ध तथा दूसरा 'बीजगणित वातांश' नामक बीजगणितीय प्रबन्ध। नारायण को भास्कर द्वितीय के लीलावती तथा कर्मप्रदीपिया (अथवा कर्मपद्धति) की विस्तृत टीका के लेखक के रूप में भी जाना जाता है। यद्यपि कर्मप्रदीपिका में मूल कार्य थोड़ा ही है, इसमें संख्याओं का वर्ग करने हेतु सात विभिन्न विधियाँ हैं। एक ऐसा योगदान जो कि पूर्णरुपेण लेखक का मौलिक है साथ ही बीजगणित में योगदान तथा माया वर्ग (मैजिक स्क्वायर)।
नारायण के अन्य मुख्य कार्यों में कई गणितीय विकास शामिल हैं, जैसे वर्गमूल का सन्निकट (लगभग) मान निकालने हेतु एक नियम, दूसरी ऑर्डर की अनिर्धार्य समीकरण में छानबीन, nq² + 1 = p² (पैल की समीकरण), इण्टरमी़डिएट उच्च ऑर्डर समीकरणों का हल, शून्य सहित गणितीय संक्रियायें, कई ज्यामितीय नियम तथा मायावी वर्ग उसके जैसी अन्य आकृतियों की चर्चा। इस बात के भी प्रमाण मिलते हैं कि नारायण ने भास्कर द्वितीय के कार्य डिफरेन्शियल कैलकुलस के विचार में भी थोड़ा योगदान दिया। नारायण ने चक्रीय चतुर्भुज के विषय में भी योगदान दिया। नारायण को किसी क्रम के सभी परमुटेशनों की सिस्टैमैटिक रूप से उत्पत्ति हेतु एक विधि विकसित करने का भी श्रेय दिया जाता है।
स्पोर्ट्स कार

स्पोर्ट्स कार मोटर गाडी की एक श्रेणी है जिसमें वह गाडियां आती है जो तेज़ रफ्तार से दौडने के काबिल होती है। अधिकतर स्पोर्ट्स कार दो की असन क्षमता रखती है। यह गाडियां दिखने में, चलाने में व परफ़ॉर्मन्स में अन्य गाडियों से कईं गुना ज़्यादा बेहतर होती है। इनकी किमत भी साधारण गाडियों की तुलना में आसमान को छुती है।
प्रिण्टर

प्रिण्टर एक उपकरण है डिजिटल सामग्री को कागज पर छापने का कार्य करता है। यह टेक्स्ट एवं चित्र दोनों छाप सकता है। प्रायः यह संगणक के साथ काम करता है किन्तु यह अन्य डिजिटल उपकरणों के साथ भी काम कर सकता है।कागज पर छपी सामग्री को हार्ड कॉपी कहते हैं।
कृष्ण मैनन मार्ग

कृष्ण मैनन मार्ग मध्य दिल्ली का एक मार्ग है, जो कि राजपथ से जुड़ता है।
बाल संस्कार

शिशु के जन्म से लेकर उसके वयस्क होने तक उसे शिक्षित एवं संस्कारित करना पालन-पोषण या बाल संस्कार (पैरेन्टिंग) कहलाता है।
अधिकांश शिशु एवं बालक/बालिका अपने माता-पिता के साथ रहते हैं। कुछ शिशुओं के साथ उनके दादा-दादी या नाना-नानी भी रहते हैं। किन्तु कुछ स्थितियों में सरकार या स्वयंसेवी संस्थायें बच्चों देखभाल करती हैं।
ऍथलस्टैन ए

ऍथलस्टैन ए (अंग्रेज़ी: Æthelstan A) एक अज्ञात लिपिक के लिए इतिहासकारों द्वारा दिया गया नाम है, जिसने 928 और 935 के बीच इंग्लैण्ड के राजा ऍथलस्टैन के लिए राजलेख (या डिप्लोमा) तैयार किए, जिनके द्वारा राजा ने ज़मीनों का अनुदान दिया था। वे इतिहासकारों के लिए एक महत्त्वपूर्ण स्रोत हैं क्योंकि वे इस अवधि के अन्य राजलेखों के मुकाबले अधिक जानकारी प्रदान करते हैं, अनुदान की तारीख और स्थान दिखाते हुएँ, और इन पर गवाहों की एक असामान्य रूप से लंबी सूची होती थी, जिनमें वेल्श राजा और कभी-कभी स्कॉटलैण्ड और स्ट्रैथक्लाईड के राजा शामिल होते थे।
बूंद

बूंद किसी द्रव्य की थोड़ी सी मात्रा को कहते हैं, जो मुक्त सतहों से रक्षित रहती है।
VX (स्नायु कारक)

वीएक्स एक रासायनिक कीटनाशक है जिसे वीएक्स नर्व एजेंट भी कहते हैं। वीएक्स का इस्तेमाल रासायनिक हथियार के तौर पर किया जा सकता है। रासायनिक  हथियार गैस या तरल के रूप में हो सकते हैं। ये हथियार लोगों को जख्मी करने या उनकी जान लेने के लिए बनाए जाते हैं।
हाल ही में सीरिया में रासायनिक हमला किया गया था यद्यपि इस हमले में वीएक्स नर्व एजेंट का इस्तेमाल न करके अन्य किसी रासायनिक कीटनाशक का उपयोग किया गया था। माना जाता है कि सीरिया के पास कई तरह के रासायनिक हथियार हैं, जिनसे महाविनाश हो सकता है। दूसरे विश्व युद्ध के दौरान बमों में रासायनिक हथियार भर दिए जाते थे।
वीएक्स नर्व एजेंट अन्य रासायनिक पदार्थों की तुलना में ज्यादा स्थायी और कई गुना जहरीला होता है। स्थिरता के कारण वीएक्स त्वचा, कपड़े और दूसरी चीजों से चिपक जाता है और लंबे समय तक वहां बना रहता है। इसकी खुद की आयु भी लंबी होती है यह कुछ कुछ तैलीय होता है।
उत्तर कोरिया के शीर्ष नेता किम जोंग-उन के सौतेले भाई किम जोंग-नाम की हत्या करने के लिए बेहद खतरनाक रसायन का इस्तेमाल किया गया था। कुआलालंपुर हवाईअड्डे से मकाउ के लिए विमान पकड़ने के दौरान रास्ते में किम की संदेहास्पद परिस्थितियों में जहर के प्रभाव से मौत हो गई थी.
समाचार पत्र 'द स्टार' की रपट के मुताबिक, पुलिस प्रमुख खालिद अबु बकर ने एक बयान में बताया कि रसायन की पहचान 'वीएक्स नर्व एजेंट' के रूप में की गई है, जो किम की आंखों तथा चेहरे से लिए गए स्वैब में पाया गया है।
किम की हत्या के लिए जिस रसायन का इस्तेमाल किया गया, वह बेहद जहरीला है और संयुक्त राष्ट्र ने इसे व्यापक जनसंहार का हथियार माना है।
चौधरी सुनील सिंह

सियासत में हैसियत

सुनील सिंह एक राजनैतिक परिवार में जन्मे उन्हें विरासत में एक राजनैतिक दल का उत्तराधिकार भी मिला। सुनील सिंह लोकदल के अध्यक्ष के साथ दल के सबसे मजबूत नेताओं में से एक हैं। उन्होंने अब तक लोकदल के नाम और निशान को बचाके रखा है। हालांकि सुनील मात्र एक बार विधान परिषद के सदस्य बने हैं उसके बाद प्रत्येक चुनाव हार गये। वो मुलायम सिंह के करीबी नेता रहे हैं।सुनील सिंह ने 2018 से लोकदल को नई ऊर्जा देने का काम किया। सिंह ने घोषणा करी- लोकदल अपनी नीतियों के साथ प्रत्येक लोकसभा चुनाव में भाग लेगा।
उत्तरी सेण्टिनली

बस्तियां

2001 की जनगणना के मुताबिक इस द्वीप की जनसंख्या लगभग 40 है। माना जाता है कि 40 से 500 व्यक्तियों के बीच एक असंबद्ध लोग, 60,000 साल से उत्तरी सेंटिनल द्वीप पर रहता है और सेंटिनेल भाषा बोलता है।

भोजन

भोजन के लिये ये लोग शिकार पर निर्भर है |‌‌‌‌‌‌‌‌‌‌‌‌‌‌‍‌‌‌‌‍‍‌‌‌‌‍‍‍‌‌‌‌‍‍‌‌‌‌‍‌‌‌‌‌‌‌‌‌ क्यूकी यहाँ अभी तक आग के कोई सुराग नही देखे गये।

वस्त्र

ये लोग वस्त्र के लिये पेड़ के पतों का इस्तेमाल करते हैं । और शरीर पर टैटूके निशान भी देखे गए हैं ।
तोर्रे देन गलमेस

स्थान

यह नगर एक छोटी-सी पहाड़ी पर स्थित है जिसकी ढलान दक्षिण की ओर अधिक है। इस स्थान से दक्षिण तट के एक बड़े-से हिस्से को ([[मयोरका की पड़ियों तक को) साफ़ तौर पर देखा जा सकता है। एक नगर के रूप में इसका अधिक विस्तार दक्षिण की ओर किया गया था। यहाँ पर पहाड़ी पर से आ रहे पानी के चश्मे से पानी जमा करने की एक बहुत ही अच्छी प्रणाली निकाली थी।
यह नगर बेलिआरिक टापुओं में सबसे बड़ा था। इसका स्थान आसपास के नगर से कहीं अधिक दायरा घेरे हुआ था।

तालायोत

तोर्रे देन गलमेस में तीन प्रकार के तालायोत हैं। इन पत्थर के टावरों से आसपास के गाँवों और हरयाली को अच्छे से देखा जा सकता है। इनकी स्थिति देख-रेख के टावर जैसी है। बीच के टावर और पश्चिमी टावर के बीच खुली जगह जो कि शायद एक जन-सामान्य के इकट्ठे होने के लिए चौक का काम देता था।
इन तालायोत के अतिरिक्त यहाँ पर रक्षा की दीवारों के अवशेष पाए गए हैं। शहर के कोनों बसे घरों की दीवारें क़िलों जैसी मज़बूत हुआ करती थीं।

तौला

यहाँ पर उस समय एक घोड़े के जूते की शक्ल का बंद इलाक़ा था जिसके साथ मिनोरका का तौला जुड़ा हुआ था। यह अंग्रेज़ी अक्षर T की शक्ल का पत्थर का स्मारक था जिसके बारे में अनुमान है कि यह एक धार्मिक स्थल का प्रतिनिधित्व करता है। तौला रोम के दौर में ठीक-ठाक रहा था। मगर अब लगता है कि सबसे ऊपर का पत्थर अब अलग हो चुका है और यह प्रवेश द्वार और लम्बे खड़े स्तंभ के बीच आ गया है। महराब और उसके इर्द-गिर्द दो चरणों में निर्माण किया गया था। हालांकि बड़े पत्थरों का अपयोग किया गया है लेकिन यह पत्थर नर्म और मुलायम हैं।.

घर

तालायोती घर अपने पारम्परिक गोलाईदार अन्दाज़ में बनाए जाते थे। बाहर् की दीवार बड़े पत्थरों से बनाई जाती थी जिसमें दीवार के बीच का भाग विभिन्न कमरों और केन्द्रीय खुली जगह का निर्माण होता था।
नगर के दक्षिण में गोलाईदार इमारतों में एक के पास संरक्षित किया गया "साला हिपोस्तिला" (कॉलमों की जगह) घर के कोने से लगा है। समुद्र के पत्थर छत तक फैले हुए हैं। कॉलम मेडिटरेनियन शैली में है। यह स्मारिक ऊपर से चौड़ा है। समझा जाता है कि यह सामान या मवेशी रखने के काम आता था।

पानी

नगर के दक्षिण में एक संरक्षित और उल्लेखनीय पानी के बचाने की प्रणाली है। इसकी योजना ऐसी थी कि धर्ती के अंदर के चश्मों को एक दूसरे से जोड़कर पनी को संरक्षण सम्भव हो सके। कम से कम एक गुफा जिसे धार्मिक रूप से अंतिम संस्कार के लिए प्रयोग में लाया था, पानी को बचाने के काम में लाया जाता था। .
मिट्टी को पानी से साफ़ करने के लिए एक स्वछिकरण प्रणाली का प्रयोग होता था जिसमें पत्थ्रर से भरे कनकॅविटीज़ (concavities) का इस्तेमाल होता था।

कलाकृतियाँ

विभिन्न कलाकृतियाँ जो इस स्थल से पाई गई हैं उनमे इमहोतेप की एक छोटी प्रतिमा है, प्राचीन मिस्र का वह धार्मिक प्रचलन जो पूरे मेडिटेरियन तक फैल चुका था।
संवातन

किसी स्थान से गंदी वायु निकालकर वहाँ स्वच्छ वायु पहुँचाना संवातन कहलाता है। संवातन संबंधी विचारों में स्थान स्थान पर बहुत विविधता पाई जाती है। किसी देश में तो खुली हवा का प्रवेश, चाहे उससे ताप गिरता ही क्यों न हो, स्वास्थ्य और सुख के लिये अनिवार्य समझा जाता है इसके विपरीत जर्मनी में यह विशेष ध्यान रखा जाता है कि जाड़े में हवा कमरे में से होकर न आने पाए। फिर भी वहाँ इसका कोई दुष्प्रभाव दृष्टिगोचर नहीं होता। द्वितीय विश्वयुद्ध के समय गैसरोधक कक्षों से यह अनुभव प्राप्त हुआ कि शरीर से विकीर्ण ऊष्मा दीवार आदि जिन तलों पर पड़ती है उनका क्षेत्रफल ही सुखानुभूति की कसौटी है, न कि वायु में मिश्रित कार्बन डाईऑक्साइड का अंश।
प्राकृतिक संवातन भीतर और बाहर के ताप के अंतर तथा वायु की दिशा और गति के अधीन है। इसपर यांत्रिक साधनों द्वारा, जैसे वायु का प्रवेश कराने या निकालनेवाले पंखों द्वारा, पूर्ण नियंत्रण रखना संभव है। सामान्य निवासभवनों के लिये इससे काम चल जाता हैं, किंतु खानों तथा कई प्रकार के कारखानों में, जहाँ काम आनेवाले पदार्थ, रंग, धुआँ, धातु, लकड़ी आदि, के कणों से मिश्रित धूल श्रमिकों की साँस के साथ प्रविष्ट हो सकती है, कानूनन्‌ यह आवश्यक है कि ऐसी धूल हटाने के लिये मूल स्रोत पर निकासपंखे लगाए जाएँ। ऐसी दशा में प्राकृतिक संवातन पर भरोसा न करके पूर्णतया कृत्रिम संवातन का प्रबंध किया जाता है।
निम्नस्खलन

भूविज्ञान में निम्नस्खलन या सबडक्शन (subduction) उस प्रक्रिया को कहते हैं जिसमें दो भौगोलिक तख़्तों की संमिलन सीमा पर एक तख़्ता दूसरे के नीचे फिसलकर दबने लगता है, यानि कि उसका दूसरे तख़्ते के नीचे स्खलन होने लगता है। निम्नस्खलन क्षेत्र (सबडक्शन ज़ोन, subduction zone) पृथ्वी के वे इलाक़े होते हैं जहाँ यह निम्नस्खलन चल रहा हो। अक्सर इन निम्नस्खलन क्षेत्रों में ज्वालामुखी, पर्वतमालाएँ, या (यदि यह समुद्री क्षेत्र में हो) महासागरीय गर्त (खाईयाँ या ट्रेन्च) बन जाते हैं। निम्नस्खलन की प्रक्रिया की गति चंद सेन्टीमीटर प्रति वर्ष ही होती है। एक तख़्ता दूसरे तख़्ते के नीचे दो से आठ सेमी प्रति वर्ष के औसत दर से खिसकता है। भारतीय उपमहाद्वीप में भारतीय प्लेट के यूरेशियाई प्लेट की संमिलन सीमा पर भारतीय प्लेट के निम्नस्खलन से ही हिमालय व तिब्बत के पठार की उच्चभूमि का निर्माण हुआ है।
मंगल (फॉण्ट)

मंगल हिन्दी (देवनागरी लिपि) के लिये एक ओपनटाइप यूनिकोड फॉण्ट है जो कि विण्डोज ऑपरेटिंग सिस्टम का डिफॉल्ट हिन्दी फॉण्ट है। यह यूजर इंटरफेस फॉण्ट के तौर पर डिजाइन किया गया है।
यह विंडोज़ ऍक्सपी तथा इसके उत्तरोत्तर संस्करणों (विंडोज़ विस्ता, विंडोज़ ७ आदि) में इण्डिक टैक्स्ट के वैकल्पिक समर्थन हेतु उपलब्ध करवाया गया है। यह देवनागरी लिपि में लिखी जाने वाली सभी भाषाओं जैसे हिन्दी, मराठी, नेपाली तथा संस्कृत हेतु विंडोज़ का डिफॉल्ट फॉण्ट है। यह माइक्रोसॉफ्ट कॉर्पोरेशन के द्वारा विकसित तथा मैण्टेन किया जाता है। यह माइक्रोसॉफ्ट हेतु प्रो॰ रघुनाथकृष्ण जोशी द्वारा विकसित किया गया था। यद्यपि यह विण्डोज के लिए बनाया गया था तथापि तकनीकी रूप से इसका उपयोग अन्य़ प्रचानल तन्त्रों में भी किया जा सकता है, परन्तु यह वितरण के लिए मुफ्त उपलब्ध नहीं है।
मंगल स्क्रीन रीडिंग के लिये बनाया गया है, इसमें छोटे फॉण्ट आकार में भी स्पष्ट पढ़ा जा सकता है परन्तु यह मुद्रण के कार्य हेतु उपयुक्त नहीं। मुद्रण में (विशेषकर बड़े फॉण्ट आकार में यह काफी असुन्दर लगता है)।

टाइपोग्राफिक संयुक्ताक्षरों के गलत प्रदर्शन सम्बंधी कमी

मंगल टाइपोग्राफिक संयुक्ताक्षरों को सही तरीके से सम्भाल नहीं कर सकता जहाँ वर्ण दायें जोड़े जाते हों जैसे द, ड, ढ, ट तथा ठ के दायें जोड़े जाने वाले वर्ण जो कि ऍरियल यूनिकोड ऍमऍस जो कि माइक्रोसॉफ्ट ऑफिस के साथ आता है, के द्वारा ठीक से प्रदर्शित किये जाते हैं। इसी प्रकार जिन संयुक्ताक्षरों में वर्ण नीचे जोड़े जाते हों उन्हें भी ठीक से प्रदर्शित नहीं कर पाता, जैसे ं को क, ग तथा ं को च, ज के नीचे जोड़ा जाता है। इन सभी प्रकार के संयुक्ताक्षरों को संस्कृत २००३ नामक मुफ्त फॉण्ट द्वारा सही रूप से प्रदर्शित किया जा सकता है।
अफगानिस्तान और पाकिस्तान के बीच की झड़पें

अफगानिस्तान और पाकिस्तान की सेमा पर (डूरण्ड रेखा पर) बीच १९४९ से ही सशस्त्र झड़पें चल रहीं है। नवीनतम झड़पें अफगानिस्तान से तालिबानी सरकार के पतन के बाद शुरू हुईं।
मानव कामुक क्रिया

मानव कामुक क्रिया, मानव कामुक विधि या मानव कामुक व्यवहार वह तरीका है जिसमें मनुष्य अपनी कामुकता को अनुभव और व्यक्त करते हैं। लोग विभिन्न प्रकार के यौन कृत्यों में संलग्न होते हैं, जिसमें अकेले की गई क्रियाओं (जैसे, हस्तमैथुन) से लेकर अन्य व्यक्ति के साथ की गई क्रियाएँ (उदाहरण के लिए, संभोग, अप्रवेशीय मैथुन, मुख मैथुन, आदि) शामिल होती हैं, जो आवृत्ति के विभिन्न पैटर्नों में, व्यापक विविध कारणों के लिए की जाती हैं।
गिरिराज किशोर (साहित्यकार)

जीवन परिचय

पद्मश्री गिरिराज किशोर

गिरिराज जी का जन्म 8 जुलाई 1937 को मुजफ्फररनगर में हुआ, इनके पिता ज़मींदार थे। गिरिराज जी ने कम उम्र में ही घर छोड़ दिया और स्वतंत्र लेखन किया। 
शिक्षा : मास्टर ऑफ सोशल वर्क 1960, समाज विज्ञान संस्थान, आगरा
अनुभव : 1960 से 1964 तक सेवायोजन अधिकारी व प्रोबेशन अधिकारी उ.प्र. सरकार
1964 से 1966 तक इलाहाबाद में स्वतन्त्र लेखन
जुलाई 1966 से 1975 तक कानपुर वि.वि में सहायक और उपकुल सचिव के पद पर सेवारत।
दिसं.1975 से 1983 तक IIT KANPUR में कुल सचिव।
http://www.iitk.ac.in/infocell/iitk/newhtml/padmaaward.htm
1983 से 1997 तक वहीं पर रचनात्मक लेखन केन्द्र के अध्यक्ष। 1 जुलाई 1997 अवकाश ग्रहण। रचनात्मक लेखन केन्द्र उनके द्वारा ही स्थापित।

उपलब्धियाँ

फैलोशिप : संस्कृति मंत्रालय, भारत सरकार की एमेरिट्स फैलोशिप - 1998-1999। भारतीय उच्च अध्ययन संस्थान, राष्ट्रपति निवास शिमला में फैलो - मई 1999 -2001
राष्ट्रपति द्वारा 23 मार्च 2007 में साहित्य और शिक्षा के लिए पद्मश्री से विभूषित
मानद्: 2002 में छञपति शाहूजी महाराज वि.वि कानपुर द्वारा डी.लिट. की मानद् उपाधि।
साहित्य अकादमी, नई दिल्ली की कार्यकारिणी के सदस्य
हिन्दी सलाहकार समिति, रेल्वे बोर्ड के सदस्य
संप्रति: स्वतन्त्र लेखन और संपादन 'अकार'

कहानी संग्रह

नीम के फूल, चार मोती बेआब, पेपरवेट, रिश्ता और अन्य कहानियां, शहर -दर -शहर, हम प्यार कर लें, जगत्तारनी एवं अन्य कहानियां, वल्द रोजी, यह देह किसकी है?, कहानियां पांच खण्डों में (प्रवीण प्रकाशन, महरौली),'मेरी राजनीतिक कहानियां' व हमारे मालिक सबके मालिक आत्मा राम एण्ड संस से प्रकाशित

उपन्यास

लोग, चिडियाघर, दो, इंद्र सुनें, दावेदार, तीसरी सत्ता, यथा प्रस्तावित, परिशिष्ट, असलाह, अंर्तध्वंस, ढाई घर, यातनाघर, आठ लघु उपन्यास अष्टाचक्र के नाम से दो खण्डों में आत्मा राम एण्ड संस से प्रकाशित।
पहला गिरमिटिया - गाँधी जी के दक्षिण अफ्रीकी अनुभव पर आधारित महाकाव्यात्मक उपन्यास

नाटक

नरमेध, प्रजा ही रहने दो, चेहरे - चेहरे किसके चेहरे, केवल मेरा नाम लो, जुर्म आयद, काठ की तोप। बच्चों के लिए एक लघुनाटक ' मोहन का दु:ख'

लेख/निबंध

संवादसेतु, लिखने का तर्क, सरोकार, कथ-अकथ, समपर्णी, एक जनभाषा की त्रासदी, जन-जन सनसत्ता।

अन्य

दूरदर्शन, एन. डी. टी. वी., बी.बी.सी.लंदन, रोज ब्रॉडकास्टिंग स्टेशन, डरबन तथा मॉरिशस रेडियो पर साक्षात्कार। दूरदर्शन द्वारा फिल्म, ओ. एच. एम. नीदरलैण्ड द्वारा डॉक्यूमेन्टरी तैयार।
हज़ेम बबलावी

हज़ेम अब्देल अज़ीज़ अल बबलावी (एल बबलावी भी; अरबी: حازم عبد العزيز الببلاوى‎  [ˈħæːzem ʕæbdel.ʕæˈziːz elbebˈlæːwi]; जन्म 17 अक्टूबर 1936) मिश्र के अर्थशास्त्री और राजनीतिज्ञ हैं जो २०१३ से मिश्र के सैना समर्थित राष्ट्रपति हैं। इससे पहले २०११ में वो मिश्र के वितमंत्री और उप-प्रधानमंत्री भी रह चुके हैं। जुलाई २०१३ के मिश्र के सैन्य तख्तापलट में मुहम्मद मुर्सी को हटाये जाने के बाद बबलावी का नाम अन्तरिम प्रधानमंत्री के लिए चुना गया था। २४ फ़रवरी २०१४ को बबलावी ने इस्तीफ़ा दे दिया।
देवभूमि द्वारका जिला

जगत मन्दिर

द्वारका में द्वारकाधीश का मुख्य मन्दिर जगत मन्दिर के नाम से जाने जाता है। समग्र विश्व में प्रसरे सनातन धर्म के लोगो के लिए ये मन्दिर श्रद्धा एवम आस्था का प्रतिक माना जाता है। भारत, नेपाल और विश्व में बसे हिन्दू लोग यहा पे द्वारकाधीश के दर्शन हेतु आते है।

गोमती तालाब

द्वारका के दक्षिण में एक लम्बा तालाब है। इसे 'गोमती तालाब' कहते है। इसके नाम पर ही द्वारका को गोमती द्वारका कहते है। भारतीय संस्कृति में अती पवित्र माने जाने वाली प्राचीन नदियों में से एक गोमती है। ये नदी यहाँ से पसार होती है।

निष्पाप कुण्ड

गोमती तालाब के ऊपर नौ घाट है। इनमें सरकारी घाट के पास एक कुण्ड है, जिसका नाम निष्पाप कुण्ड है। इसमें गोमती का पानी भरा रहता है। नीचे उतरने के लिए पक्की सीढ़िया बनी है। यात्री सबसे पहले इस निष्पाप कुण्ड में नहाकर अपने को शुद्ध करते है। बहुत-से लोग यहां अपने पुरखों के नाम पर पिंड-दान भी करतें हैं।

दुर्वासा और त्रिविक्रम मंदिर

दक्षिण की तरफ बराबर-बराबर दो मंदिर है। एक दुर्वासा का और दूसरा मन्दिर त्रिविक्रमजी को टीकमजी कहते है। त्रिविक्रमजी के मन्दिर के बाद प्रधुम्नजी के दर्शन करते हुए यात्री इन कुशेश्वर भगवान के मन्दिर में जाते है। मन्दिर में एक बहुत बड़ा तहखाना है। इसी में शिव का लिंग है और पार्वती की मूर्ति है।

कुशेश्वर मंदिर

कुशेश्वर शिव के मन्दिर के बराबर-बराबर दक्षिण की ओर छ: मन्दिर और है। इनमें अम्बाजी और देवकी माता के मन्दिर खास हैं। रणछोड़जी के मन्दिर के पास ही राधा, रूक्मिणी, सत्यभामा और जाम्बवती के छोटे-छोटे मन्दिर है।

हनुमान मंदिर

आगे वासुदेव घाट पर हनुमानजी का मन्दिर है। आखिर में संगम घाट आता है। यहां गोमती समुद्र से मिलती है। इस संगम पर संगम-नारायणजी का बहुत बड़ा मन्दिर है।

शारदा मठ

शारदा-मठ को आदि गुरू शंकराचार्य ने बनबाया था। उन्होने पूरे देश के चार कोनों मे चार मठ बनायें थे। उनमें एक यह शारदा-मठ है। परंपरागत रूप से आज भी शंकराचार्य मठ के अधिपति है। भारत में सनातन धर्म के अनुयायी शंकराचार्य का सम्मान करते है।

चक्र तीर्थ

संगम-घाट के उत्तर में समुद्र के ऊपर एक ओर घाट है। इसे चक्र तीर्थ कहते है। इसी के पास रत्नेश्वर महादेव का मन्दिर है।

कैलाश कुण्ड

इनके आगे यात्री कैलासकुण्ड़ पर पहुंचते है। इस कुण्ड का पानी गुलाबी रंग का है। कैलासकुण्ड के आगे सूर्यनारायण का मन्दिर है। इसके आगे द्वारका शहर का पूरब की तरफ का दरवाजा पड़ता है। इस दरवाजे के बाहर जय और विजय की मूर्तिया है।

गोपी तालाब

जमीन के रास्ते जाते हुए तेरह मील आगे गोपी-तालाब पड़ता है। यहां की आस-पास की जमीन पीली है। तालाब के अन्दर से भी रंग की ही मिट्टी निकलती है। इस मिट्टी को वे गोपीचन्दन कहते है।

बेट द्वारका

बेट-द्वारका ही वह जगह है, जहां भगवान कृष्ण ने अपने प्यारे भगत नरसी की हुण्डी भरी थी। बेट-द्वारका के टापू का पूरब की तरफ का जो कोना है, उस पर हनुमानजी का बहुत बड़ा मन्दिर है। इसीलिए इस ऊंचे टीले को हनुमानजी का टीला कहते है। आगे बढ़ने पर गोमती-द्वारका की तरह ही एक बहुत बड़ी चहारदीवारी यहां भी है। इस घेरे के भीतर पांच बड़े-बड़े महल है। ये दुमंजिले और तिमंजले है। पहला और सबसे बड़ा महल श्रीकृष्ण का महल है। इसके दक्षिण में सत्यभामा और जाम्बवती के महल है। उत्तर में रूक्मिणी और राधा के महल है। इन पांचों महलों की सजावट ऐसी है कि आंखें चकाचौंध हो जाती हैं। इन मन्दिरों के किबाड़ों और चौखटों पर चांदी के पतरे चढ़े हैं। भगवान कृष्ण और उनकी मूर्ति चारों रानियों के सिंहासनों पर भी चांदी मढ़ी है। मूर्तियों का सिंगार बड़ा ही कीमती है। हीरे, मोती और सोने के गहने उनको पहनाये गए हैं। सच्ची जरी के कपड़ों से उनको सजाया गया है।
बादल (2000 फ़िल्म)

संक्षेप

बादल (बॉबी देओल) 1984 के दंगों का शिकार रहा है, जिसे एक आतंकवादी (आशीष विद्यार्थी) द्वारा पाला गया। राजा अब भोला-भाला गाँव का बालक नहीं रहा है। वो अब आतंकवादियों में शामिल हो गया है और बैंक लूटने में उनकी मदद करता है। कुछ समय के लिए उसे छिपने के लिए कहा जाता है। एक ईमानदार पुलिस अधिकारी (अमरीश पुरी) और उसका परिवार युवा बादल को शरण देता है जहाँ चुलबुली रानी (रानी मुखर्जी) उसके साथ प्यार में पागल हो जाती है। रंजीत सिंह का परिवार अंततः बादल को एक बेटे के रूप में मान लेता है। सिंह परिवार और रानी के माध्यम से बादल को जीवन का एक नया मोड़ मिलता है और वो भावनाओं, प्रेम और रिश्तों के मूल्यों को समझने लगता है, जो उसे अपने जीवन में कभी नहीं मिले।
इसके बाद भी बादल अपने माता-पिता के हत्यारे के बारे में नहीं भूला है। सिंह परिवार से मित्रता करने के बाद बादल अब पुलिस महानिदेशक राणा (आशुतोष राना) को मारने के एकमात्र उद्देश्य के साथ जी रहा है। राणा पंजाब के गांवों में निर्दोष लोगों के क्रूर उत्पीड़न और हत्याओं के लिए जिम्मेदार है, जिसमें बादल का पूरा परिवार भी शामिल है। बादल का उद्देश्य उस विश्वासघाती पुलिस अधिकारी को मारना रह गया है जिसने उसके माता-पिता और उसकी प्यारी बहन की हत्या कर दी थी। कई घुमाव और मोड़ के बाद वह विश्वासघाती जयसिंह राणा से मिलता है जो अब डीआईजी बन गया है। बादल अंत में अपना बदला जयसिंह को मारके लेता है।
समुच्चय (गणित)

समुच्चय या कुलक (set) सुपरिभाषित समूह अथवा संग्रह को कहते हैं। परिभाषा के रूप में वस्तुओं के उस समूह अथवा समाहार को समुच्चय कहते हैं जिसमें सम्मिलित प्रत्येक वस्तु किसी गुण विशेष को संतुष्ट करती हो जिसके आधार पर स्पष्ट रूप से यह बताया जा सके कि अमुक वस्तु उस संग्रह में सम्मिलित है अथवा नहीं है।
सांपनखेडी

सांपनखेडी हरियाणा राज्य के कैथल जिले की कैथल तहसील का एक गाँव है।
मिनेन्जल वाइरस

मिनेन्जल वाइरस एक विषाणु है। इसकी खोज १९९७ में हुई।
भारतीय अन्तर्राष्ट्रीय व्यापार मेला 2008

14 नवम्बर 2008 को प्रगति मैदान, नई दिल्ली में 28वें भारतीय अन्तर्राष्ट्रीय व्यापार मेले का उद्घाटन हुआ।
डोलोरिस अम्ब्रिज

डोलोरिस अम्ब्रिज (en:Dolores Umbridge) जे. के. रोलिंग द्वारा अंग्रेज़ी में रचित हैरी पॉटर (उपन्यास) शृंखला की एक काल्पनिक पात्र है। वो पहले जादूमन्त्री कॉर्नेलियस फ़ज की वरिष्ठ सचिव थी, पर उपन्यास की पाँचवी कड़ी में तन्त्र-मन्त्र और जादू-टोने के विद्यालय हॉग्वार्ट्स में काली कलाओं से आत्मरक्षा का विषय पढ़ाने आ जाती है (फ़ज के निर्देश पर, जिससे कि जादू-मन्त्रालय स्कूल में अपनी मनचाही दख़लन्दाज़ी कर सके)। वहाँ आकर वो हैरी पॉटर का जीना मुश्किल कर देती है और हमेशा साबित करने पर तुली रहती है कि हैरी दुष्ट लॉर्ड वोल्डेमॉर्ट के वापस आने की ख़बर के बारे में झूठ बोल रहा है। बाद में वो मन्त्रालय की तरफ़ से स्कूल की उच्च निरीक्षिका और उसके बाद कुछ समय के लिये प्रधानाचार्या भी बन जाती है। उसे एक बहुत ही मोटी और नाटी (मेंढक समान) औरत के रूप में दर्शाया गया है जो हमेशा मींठी बोली बोलने का ढ़ोंग करती रहती है।